

**РЕПУБЛИКА СРБИЈА**

**ВЛАДА РЕПУБЛИКЕ СРБИЈЕ**

Министарство грађевинарства, саобраћаја и инфраструктуре

**ПРОСТОРНИ ПЛАН**

**ПОДРУЧЈА ПОСЕБНЕ НАМЕНЕ**

**РАЗВОДНОГ ГАСОВОДА РГ** **09-04/2**   
**АЛЕКСАНДРОВАЦ-КОПАОНИК-НОВИ ПАЗАР-ТУТИН   
СА ЕЛЕМЕНТИМА ДЕТАЉНЕ РЕГУЛАЦИЈЕ**

**- РАНИ ЈАВНИ УВИД -**

|  |  |
| --- | --- |
|  | ИНСТИТУТ ЗА АРХИТЕКТУРУ И УРБАНИЗАМ СРБИЈЕ  INSTITUTE OF ARCHITECTURE AND URBAN & SPATIAL PLANNING OF SERBIA |

*Београд, октобар 2017. године*

**УВОД**

Изради Просторног плана подручја посебне намене инфраструктурног коридора разводног гасовода РГ 09-04/2 Александровац-Копаоник-Нови Пазар-Тутин са елементима детаљне регулације (у даљем тексту: Просторни план), приступа се на основу Одлуке о изради Просторног плана („Службени гласник РС”, број 84/17), чији је саставни део и Одлука о изради Стратешке процене утицаја Просторног плана на животну средину („Службени гласник РС”, број 73/17).

Садржај, начин и поступак израде, као и процедура доношења Просторног плана дефинисане су чланом 22. Закона о планирању и изградњи, као и чланом 12. тачка 6. и члановима 13-18. Правилника о садржини, начину и поступку израде докумената просторног и урбанистичког планирања („Службени гласник РС”, број 64/2015). Приликом израде Просторног плана поштоваће се одредбе Закона о планирању и изградњи и Правилника о садржини, начину и поступку израде докумената просторног и урбанистичког планирања, затим Закона о енергетици („Службени гласник РС“, број 145/14), Правилника о условима за несметан и безбедан транспорт природног гаса гасоводима притиска већег од 16 бар („Службени гласник РС“, број 37/13), Правилника о изменама и допунама Правилника о условима за несметан и безбедан транспорт природног гаса гасоводима притиска већег од 16 бар („Службени гласник РС“, број 87/15), као и других важећих прописа који регулишу ову област и имају утицај на израду и спровођење Просторног плана.

Садржај текстуалног дела Просторног плана, као и садржај и број рефералних карата одредиће се у складу са одредбама Правилника о садржини, начину и поступку израде докумената просторног и урбанистичког планирања и биће прилагођени предмету посебне намене Просторног плана.

Стратешка процена утицаја Просторног плана на животну средину биће саставни део документационе основе Просторног плана, у складу са Законом о планирању и изградњи и Законом о стратешкој процени утицаја на животну средину („Службени гласник РС”, бр. 135/04 и 88/10).

Просторни план ће се урадити на начин да омогући директно спровођење, односно да се на основу њега могу издати локацијски услови, а по потреби биће и основ за израду урбанистичко-техничких докумената. Просторним планом ће се утврдити елементи за установљење права службености и издвајање површина јавне намене за потребе изградње надземних објеката гасовода и прилазних/приступних путева и пратеће инфраструктуре. Просторни план ће представљати плански основ за решавање имовинско правних односа, даљу израду техничке документације и прибављање дозвола у складу са Законом о планирању и изградњи. Правила уређења простора и правила изградње система гасовода са елементима детаљне регулације обезбеђују директно спровођење Просторног плана. За потребе израде Просторног плана и техничке документације извршено је детаљно снимање коридора гасовода.

У случају да израда Просторног плана подразумева приступ поверљивим информацијама, односно да планска решења садрже податке од интереса за одбрану земље, ти делови Просторног плана обрадиће се у посебном прилогу који неће бити доступан јавности, у складу са Законом о планирању и изградњи.

**1. ОПИС ГРАНИЦА ПЛАНСКОГ ДОКУМЕНТА**

Прелиминарна граница Просторног плана обухвата коридор система разводног гасовода укупне дужине од око 115 km и ширине 600 m. Подручје Просторног плана се, по потреби може проширити обухватом припадајућих надземних објеката и инфраструктуре који су саставни део гасовода.

Граница детаљне регулације је линија која обухвата заштитни појас насељених зграда у укупној ширини од 60m.

Коначне границе Просторног плана и граница детаљне регулације биће дате Нацртом Просторног плана.

Обухват детаљне регулације Просторног плана биће дефинисани пописом обухваћених катастарских парцела и елементима за геодетско обележавање путем координата преломних тачака одређених осовином коридора гасовода и регулационом линијом надземних објеката у саставу гасовода и пратеће инфраструктуре (електроснабдевање, приступни пут, оптички кабл и др.).

Граница Просторног плана и граница детаљне регулације биће утврђени графички на рефералним и тематским картама Просторног плана.

Оквирна граница Просторног плана налази се на деловима територија града Новог Пазара и општина Александровац, Брус, Рашка и Тутин, и то у следећим катастарским општинама (укупно 65):

* на територији општине Александровац - катастарске општине (укупно 5): Витково, Лесеновци, Љубинци, Парчин и Стубал;
* на територији општине Брус - катастарске општине (укупно 15): Брзеће, Ботуња, Велика Грабовница, Влајковци, Гочманци, Ливађе, Кобиље, Кочине, Крива Река, Мала Врбница, Мачковац, Покрп, Паљевштица, Рибари и Црвена Јабука;
* на територији општине Рашка - катастарске општине (укупно 17): Бадањ, Гњилица, Драганићи, Казновиће, Карадак, Копаоник, Кућане, Милатковиће, Ново Село, Носољин, Панојевиће, Рашка, Супње, Тиоџе, Црна Глава, Рудница и Шипачина;
* на територији града Новог Пазара – катастарска општина (укупно 20): Батњик, Ботуровина, Видово, Војниће, Вучиниће, Грачане, Голице, Дежева, Долац, Дољине, Мишчиће, Пожежина, Пуста Тушимља, Попе, Пожега, Скуково, Судско Село, Ситниче, Рајчиновиће и Рајчиновићка Трнава; и
* на територији општине Тутин - катастарске општине (укупно 8): Глоговик, Делимеђе, Добри Дуб, Дубово, Жаровина, Жирче, Морани и Намга.

*Табела 1. Оквирни обухват подручја Просторног плана*

|  |  |  |  |
| --- | --- | --- | --- |
| **Јединица локалне**  **самоуправе** | **Површина (km2)** | **Дужина деоница**  **(km)** | **Национални парк „Копаоник“ (km)** |
| Александровац | 2,39 | 3,85 | - |
| Брус | 21,23 | 36,11 | 12,14 |
| Рашка | 18,60 | 30,95 | 3,97 |
| Нови Пазар | 17,12 | 28,81 | - |
| Тутин | 9,32 | 15,61 | - |
| **Укупно** | **68,66** | **115,34** | **16,11** |

**2. КРАЋИ ИЗВОД ИЗ ПЛАНСКИХ И**

**РАЗВОЈНИХ ДОКУМЕНАТА ВИШЕГ РЕДА**

### 2.1. Закон о Просторном план Републике Србије од 2010. до 2020. године

### „Службени гласник РС”, број 88/10

Просторни план Републике Србије међу оперативним циљевима дефинише побољшање енергетске ефикасности и коришћење еколошки прихватљивих ресурса-извора енергије.

Основу гасоводног система Републике Србије чини магистрални гасовод Хоргош-Сента-Госпођинци-Батајница-Велика Плана-Параћин-Појате-Ниш са системом доводних и разводних гасовода и градских дистрибутивних мрежа средњег и ниског притиска. Актуелни транспортни гасоводни систем Републике Србије омогућава транспорт око 15 милиона m3/дан, у шта је укључено и 2 милиона m3 за Босну и Херцеговину. Данас је на гасоводни систем прикључено око 800 индустријских и преко 240.000 индивидуалних потрошача.

У наредном периоду предвиђа се градња нових гасовода у Војводини (420 km) и у централној Србији (више стотина km). Међу стратешким приоритетима у сектору гасне привреде предвиђено је и повезивање са гасоводним системима суседних држава, а нарочито магистралним гасоводом Ниш-Димитровград. Овај магистрални гасовод је и у функцији прекограничне (просторне) сарадње са Републиком Бугарском.

Основни циљразвоја енергетске инфраструктуре је активно учешће Републике Србије у планирању и изградњи стратешке-регионалне и паневропске енергетске инфраструктуре за пренос електричне енергије и транспорт нафте и гаса из нових извора снабдевања, укључујући и ургентну градњу подземног складишта гаса у Републици Србији, све у циљу поузданог и сигурног снабдевања потрошача у Републици Србији. Као оперативни циљеви дефинисани су изградња нових магистралних система снабдевања/транспорта гаса, укључујући и изградњу складишта природног гаса и станица компримованог гаса за моторна возила, као и изградња разводне/дистрибутивне мреже природног гаса у Војводини, централној, западној, источној и јужној Србији (индивидуални потрошачи) ради целовитости простора.

У стратешке пројекте гасне привреде Републике Србије убрајају се и разводни гасоводи Расинске и Рашке области.

### 2.2. Стратегија развоја енергетике Републике Србије

### „Службени гласник РС”, брoj 101/15

Транспортни систем природног гаса у Републици Србији је линијски систем са само једним улазом у земљу, што је неповољно и са становишта енергетске безбедности и са становишта развоја тржишта. Домаће тржиште природног гаса је по свом обиму мало и оптерећено различитим техничким и финансијским проблемима (непостојање гасоводне мреже у свим деловима земље, изразита сезонска неравномерност потрошње, високи трошкови транзита, економски неповољни услови набавке на европском тржишту, огромни постојећи дугови снабдевачима, велики број релативно малих дистрибутивних система и др).

Приоритет развоја овог сектора је обезбеђење гасоводне инфраструктуре у свим деловима земље и обезбеђење повезивања система са системима суседних држава (Републиком Бугарском, Румунијом, Републиком Хрватском, Републиком Македонијом и др.). На тај начин би се отворила могућност допремања на тржиште природног гаса и из других праваца снабдевања, и у пракси реализовала идеја о тржишту природног гаса из Уговора о оснивању Енергетске заједнице.

Природни гас је енергент са изразитим техничким и еколошким предностима у односу на друга конвенционална горива, што пружа значајан допринос ефикаснијем и еколошки прихватљивијем коришћењу енергије. Међутим, природни гас је доминантно увозни енергент и његова цена је за сада везана за промену цене нафте на светском тржишту. Значајнија експлоатација неконвенционалног гаса у Европи (евентуално и у Републици Србији), допремање значајнијих количина течног природног гаса или отварање нових праваца снабдевања европског тржишта, могли би евентуално да доведу до пада цене природног гаса у будућности.

Производња природног гаса у земљи тренутно задовољава око 20% домаће потрошње са очекиваним трендом опадања, а у билансним резервама је и значајно присуство нискокалоричних гасова (са повећаним садржајем СО2, азота и сл.), који нису погодни за директно прикључење на гасоводни систем.

За гасни сектор Републике Србије од великог значаја била би и реализација гасовода који би омогућио нови правац снабдевања природним гасом, а који би унапредио сигурност снабдевања природним гасом целокупног региона у будућем периоду. Реализација интерконекција са земљама региона и изградња новог правца снабдевања природним гасом ће омогућити значајније коришћење природног гаса за комбиновану производњу топлотне и електричне енергије, у сектору саобраћаја (компримовани природни гас) и др. Комбиновану производњу топлотне и електричне енергије поред примарне примене у индустрији, би требало размотрити и кроз изградњу гасних електрана са комбинованим циклусом у већим индустријским центрима (Нови Сад, Београд, Ниш, Крагујевац, Панчево, Лозница и др). Ове електране могу имати и важну улогу у балансном механизму при интеграцији обновљивих извора, као и битан регионалан значај након успостављања регионалног тржишта електричне енергије.

Пројекција потрошње природног гаса до 2030. године има дугорочни тренд раста са садашњих око 2,2 на 4 милијарде m3. Ради валоризације расположивих количина потребно је размотрити и могућност евентуалне изградње гасних електрана, чија би производња примарно била намењена извозу.

### 2.3. Регионални просторни план за подручје Шумадијског, Поморавског, Рашког и Расинског управног округа, „Службени гласник РС“, број 56/10

Регионалним просторним планом за подручје Шумадијског, Поморавског, Рашког и Расинског управног округа дефинисано је да је један од циљева развоја у области енергетике обезбеђење почетних услова за развој гасификације у подручјима у којима нема гасоводне инфраструктуре, а самим тим и бржи привредни развој и виши стандард живљења и рада.

Основно планско решење у погледу развоја система гасовода на подручју Расинског и Рашког управног округа јесте изградња деонице разводног гасовода Александровац-Брус-Копаоник-Рашка-Нови Пазар-Тутин од челичних цеви за радни притисак од 50 bar, са ГМРС Брус, Копаоник, Рашка, Нови Пазар и Тутин.

### 2.4. Просторни план подручја посебне намене Националног парка Копаоник

### „Службени гласник РС“, број 95/09

Просторним планом подручја посебне намене Националног парка Копаоник наведено је да је гасификација подручја Просторног плана оправдана и пожељна, посебно за потребе грејања у висинској зони НП „Копаоник”, будући да је гас еколошки прихватљив и економски исплатив енергент.

На подручју Просторног плана предвиђена је изградња:

* 3 (три) главне мерно-регулационе станице (ГМРС): „Брзеће”, „Копаоник” и „Треска”;
* 1 (један) главни разделни чвор (ГРЧ): „Копаоник”;
* 4 (четири) деонице транспортног гасовода радног притиска до 50 bar као дела разводног гасовода РГ 09-04/1 (Александровац - Брус - Копаоник - Нови Пазар - Тутин) и то: ГМРС „Брзеће” - ГРЧ „Копаоник”; ГРЧ „Копаоник” - ГМРС „Копаоник”; ГМРС „Копаоник” - ГРЧ „Рашка”; и ГРЧ „Копаоник” - ГМРС „Брзеће”;
* дистрибутивне гасоводне мреже за радни притисак до 4 bar (насеља општине Брус и туристички центар Копаоник).

**3. ОПИС ПОСТОЈЕЋЕГ СТАЊА,**

**НАЧИНА КОРИШЋЕЊА ПРОСТОРА И ОСНОВНИХ ОГРАНИЧЕЊА**

Подручје Просторног плана простире се у брдско-планинском и високопланинском рејону и одликује се дисецираним рељефом дубоких долина. Kоридор планираног гасовода РГ 09-04/2 се пружа генералним правцем североисток-југозапад, од ГМРС у Виткову, општина Александровц, до ГМРС у Дубову, општина Тутин, са одвојцима ка Брзећу (од КО Крива Река ка КО Гочманци у дужини од око 5,32 km, општина Брус) и Рашкој (од КО Гњилица ка КО Ступње у дужини од 1,79km, општина Рашка).

У намени простора доминирају шуме, шумско земљиште и други вегетацијом обрасли терени са око 4030 ha (58,7%) посебно листопадне шуме, затим пољопривредно земљиште са око 2808 ha (40,9%), док најмању површину заузимају антропогени терени у функцији насеља и инфраструктуре са око 28 ha (0,4%).

Коридор планираног гасовода пролази кроз Национални парк „Копаоник“, у дужини од око 16,11 km, од чега на територији општине Брус, у дужини од око 12,14 km (кроз КО Брзеће, Гочманце Крива Река и Ливађе), а на територији општине Рашка у дужини од око 3,97 km (кроз КО Бадањ, Црна Глава и Копаоник).

Коридор прелази преко већих река у општини Брус, преко реке Расине и прати ток реке Грабовнице, затим преко реке Ибра у Рашкој, а а кроз град Нови Пазар прелази Ибар и прати ток реке Рашке и Тушимље.

Одабиром коридора планираног разводног гасовода избегнут је пролазак кроз већа насељена подручја. На више места коридор планираног гасовода се укршта са државним путевима (ДП), и то: у општини Александровац са ДП IIA реда број 211, у општини Брус са ДП IIA реда број 208 и број 211, у општини Рашка са ДП IБ реда број 31 и број 22, IIA реда број 210 и број 211, у граду Новом Пазару са ДП IБ реда број 29 и IIA реда број 199, а у општини Тутин ДП IIA реда број 204.

**4. ЦИЉЕВИ ИЗРАДЕ ПЛАНА**

Основни циљ израде Просторног плана је обезбеђивање услова за изградњу разводног гасовода РГ 09-04/2 Александровац-Копаоник-Нови Пазар-Тутин који ће обезбедити гасификацију Туристичког центра „Копаоник“, као и гасификацију општина Брус, Рашка и Тутин, и града Новог Пазара.

Планирање, коришћење, уређење и заштита простора разводног гасовода засниваће се на следећим принципима:

* Одрживог просторног развоја енергетске инфраструктуре - коришћењем еколошки прихватљивих извора енергије, посебно ресурса природног гаса који представља део европске енергетске мреже, уз постизање економске оправданости, социјалне прихватљивости и еколошке одрживости;
* Подстицања даљег развоја туризма у ТЦ и НП „Копаоник“ подизањем квалитета инфраструктурне опремљености, комфора гостију и укупне понуде центра;
* Смањивања штетног утицаја на животну средину - унапређењем и очувањем квалитета животне средине применом мера заштите и превенцијом од негативних утицаја и ризика за животну средину у зони коридора гасовода;

Изградња разводног гасовода засниваће се на поштовању следећих принципа:

* европских и домаћих стандарда и добре праксе планирања изградње и коришћења гасовода;
* еколошке поузданости, којом се обезбеђује заштита од негативних утицаја на животну средину, природу, природне и културне вредности у коридору гасовода и непосредном окружењу;
* стабилности система, који омогућава дугорочно функционисање и испуњење основних циљева реализације гасовода;
* безбедности, којом се са високим степеном поузданости гарантује сигурност људских живота и материјалних добара од евентуалних хаварија на систему.

**5. ПЛАНИРАНА ПРЕТЕЖНА НАМЕНА ПОВРШИНА**

Положај коридора гасовода биће одређен уважавајући принцип максималног могућег просторног усклађивања са постојећим и планираним зонама заштићених природних и културних добара, инфраструктурних система и грађевинским подручјима постојећих насеља.

Коридор гасовода у највећој мери пролази кроз необрасло шумско и пољопривредно земљиште, ван насељених зона већих густина и у највећем делу ван грађевинских подручја насеља.

Гасовод ће се планирати и градити као технички и функционално усаглашен систем објеката и инсталација. Примарне техничке елементе гасовода представљају: цевовод, објекти који су саставни део гасовода и пратећа инфраструктура.

Линијски део главног правца РГ-09-04/2 Александровац-Копаоник-Нови Пазар-Тутин је планиран као једноцевни систем дужине око 108 km, пречника φ323,9 mm и са максималним радним притиском од 50 bar. На разводни гасовод ће се повезати прикључни гасоводи, укупне дужине од око 7km, ка ГМРС „Брзеће“, пречника φ 88,9 mm, односно ка ГМРС „Рашка“ и ГМРС „Нови Пазар“, пречника φ 114,3 mm.

Гасовод се по правилу поставља подземно, у ров ширине око 0,7 m, а у зависности од класе локације гасовода (у овом случају то су класе 2, 3 и 4) и инжењерских карактеристика терена горња ивица цеви биће на дубини од 0,6 m (на каменитом терену) до 1,1 m од нивелете терена. Веће дубине укопавања цевовода спроводе се код укрштања и приближавања другим инфраструктурним објектима и инсталацијама, као и у склопу обезбеђења мера додатне заштите непосредног окружења.

Саставни део гасовода представљају следећи и објекти и инсталације:

* Отпремна чистачка станица (ОЧС) „Александровац“ ДН 300;
* Главне мерне регулационе станице (ГМРС), и то „Брус“ капацитета 6.000 m3/h, „Брзеће“ капацитета 4.000 m3/h, „Копаоник“ капацитета 5.000 m3/h, „Рашка“ капацитета 6.000 m3/h и „Нови Пазар“ капацитета 21.000 m3/h и „Тутин“ капацитета 10.000 m3/h.
* Главни разводни чвор (ГРЧ) „Копаоник“ са ПЧС ДН 300 и ОЧС ДН 300, „Рашка“ са ПЧС ДН 300 и ОЧС ДН 300, „Нови Пазар“ са ПЧС ДН 300 и ОЧС ДН 300 и „Глоговик“ са ПЧС ДН 300 и ОЧС ДН 300 са планираном ОЧС за интерконекцију према гасоводном систему Црне Горе.
* Блок станице (БС), самостално или у склопу других објеката у функцији гасовода.

Уређаји катодне заштите линијског дела гасовода постављају се заједно са блок станицама и врше функцију регулисања и контроле параметара катодне заштите и обезбеђења заштите током целог пројектованог периода експлоатације.

Уређаји и опрема за потребе даљинског надзора и управљања постројењима у функцији гасовода повезани су оптичким каблом за телеметрију и управљање системом одговарајућег капацитета. Оптички кабл поставља се паралелно са гасоводом.

Пратећа инфраструктура гасовода обухвата приступне путеве до објеката који представљају саставни део гасовода и прикључке на дистрибутивни електроенергетски систем.

Планирану површину јавне намене представљаће грађевинске парцеле за објекте у функцији гасовода, као и површине одређене за изградњу приступних путева. Граница регулације приступних путева и границе планираних грађевинских парцела за објеката у функцији гасовода утврђују се Просторним планом на основу техничко-технолошких захтева и мера безбедности које је потребно успоставити око конкретних постројења и опреме која се уграђује у оквиру објеката гасовода.

Површине под посебним режимом коришћења и уређења представљају:

* Експлоатациони појас цевовода укупне ширине 12 m (по 6 m са обе стране осе цевовода) и заштитна зона објеката у функцији гасовода мин. ширине 3 m.
* Заштитни појас стамбених објеката ширине 30 m и заштитни појас гасовода ширине од 200 m са обе стране гасовода рачунајући од осе гасовода.

За потребе изградње гасовода може се успоставити радни појас у укупној ширини до 14 m (10m+4m).

На површини у обухвату експлоатационог појаса се обезбеђује трајно право службености пролаза за потребе извођења земљаних радова, постављање основне и пратеће инсталације гасовода, надзор и одржавање.

Осим објеката у функцији гасовода, земљиште у обухвату експлоатационог појаса може се изузетно користити за пољопривредну обраду уз услов да је дубина обраде земљишта до 0,5 m као и садњу вегетације са кореновим системом дубине до 1 m.

У експлоатационом и заштитним појасима се успоставља и трајна обавеза прибављања услова/сагласности од стране предузећа надлежног за газдовање гасоводом код планирања, пројектовања и извођења других грађевинских и земљаних радова и пренамене површина.

**6. ОЧЕКИВАНИ ЕФЕКТИ ПЛАНИРАЊА**

**У ПОГЛЕДУ УНАПРЕЂЕЊА НАЧИНА КОРИШЋЕЊА ПРОСТОРА**

Просторним планом обезбеђује се плански основ за изградњу разводног гасовода РГ 09-04/2 Александровац-Копаоник-Нови Пазар-Тутин. Просторни план ће се спроводи на следећи начин:

1. директно (непосредно), издавањем локацијских услова за објекте и системе посебне намене у обухвату детаљне регулације (детаљна регулација Просторног плана), у складу са одредбама Закона о планирању и изградњи;
2. индиректно, спровођењем превентивних мера заштите и ограничења у погледу коришћења земљишта у заштитном појасу гасовода (појасу контролисане изградње) у планским документима јединица локалне самоуправе.

Директно спровођење подразумева да ће Просторни план представљати плански основ за издавање локацијских услова за изградњу гасовода, објеката у функцији гасовода и пратеће инфраструктуре, и то:

* Линијског дела гасоводног система од ОЧС „Александровац“ до ГМРС са ПЧС и ОЧС „Тутин“ са прикључцима ка Брусу, Рашкој и Новом Пазару, као и потенцијално туристичком центру Копаоник;
* Објеката који су саставни делови разводног гасовода: Блок станице (БС), Отпремне чистачке станица (ОЧС) „Александровац“ ДН 300; Главних мерно-регулационих станица (ГМРС) „Брус“, „Брзеће“, „Копаоник“, „Рашка“, „Нови Пазар“ и „Тутин“; Главних разводних чворова (ГРЧ са ПЧС) „Копаоник“, „Рашка“, „Нови Пазар“ и „Глоговик“ (са ПЧС и ОЧС).
* Система катодне заштите линијског дела гасовода;
* Уређаја и опреме за потребе даљинског надзора и управљања;
* Електроенергетске инсталације и водове за потребе прикључења на локалну електроенергетску мрежу;
* Приступних/прилазних путева и прикључака на јавне путеве.

Просторни план ће представљати основ за утврђивање јавног интереса за експропријацију, односно административни пренос непокретности и непотпуну експропријацију непокретности установљењем привремене или трајне службености. Непотпуном експропријацијом ће се обезбедити простор за постављање линијског дела гасовода, дела пратећих инсталација која се постављају подземно и дела надземних електроенергетских водова (далековода), за које по Закону о експропријацији („Службени гласник РС”, број 53/95, „Службени лист СРЈ”, број 16/01 - одлука СУС и „Службени гласник РС”, бр. 20/09 и 55/13 - одлука УС) није прописана обавеза формирања посебне грађевинске парцеле. Осим ограничења права својине у смислу начина газдовања, непотпуном експропријацијом се не мења власништво над обухваћеном непокретностима. Просторним планом ће се дефинисати површине јавне намене за потребе изградње надземних објеката гасовода и приступних/прилазних путева, што ће представљати основ за потпуну експропријацију, односно административни пренос непокретности. Потпуном експропријацијом се мења постојећа намена и власништво над обухваћеном непокретностима. Решењем о утврђивању јавног интереса, одредиће се корисник експропријације, односно административног преноса непокретности и непотпуне експропријације обухваћених непокретности.

У појасу контролисане изградње (заштитног појаса гасовода) који ће се утврдити овим просторним планом, примењиваће се важећи плански документи (просторни планови подручја посебне намене, просторни планови јединица локалне самоуправе и урбанистички планови) у деловима који нису у супротности са режимом коришћења и уређења тог појаса. У делу обухвата плана ван појаса контролисане градње примењиваће се важећи плански документи.

Просторним планом предвидеће се фазна имплементација Просторног плана. Фазе имплементације Просторног плана могу се спроводити по етапама, у зависности од динамике решавања имовинско правних односа и степена готовости техничке документације.

Спровођењем Просторног плана очекују се следећи ефекти уређења и коришћења простора:

* обезбеђење простора за етапну изградњу разводног гасовода;
* установљавање зоне заштите и успостављање одговарајућих режима коришћења простора у обухвату зоне заштите разводног гасовода, са циљем спречавања негативних утицаја на окружење и могућих последица акцидената на систему; и
* обезбеђење функционалности и омогућавање планског развоја других инфраструктурних система.

Институт за архитектуру и урбанизам Србије (ИАУС)

Директор

др Саша Милијић, научни саветник

GeoGIS Konsultanti d.o.o.

Директор

Ђорђе Нинков, дипл. менаџер